ΤΡΟΠΟΛΟΓΙΕΣ ΣΤΟΝ ΚΑΝΟΝΙΣΜΟ ΤΗΣ ΣΥΝΕΛΕΥΣΗΣ ΙΣΗΣ ΕΚΠΡΟΣΩΠΗΣΗΣ(1)

Άρθρο 7

>Αρχικό κείμενο>

Το Προεδρείο καταρτίζει το σχέδιο ημερήσιας διάταξης της συνόδου. Οι Συμπρόεδροι υποβάλλουν το σχέδιο αυτό προς έγκριση στη Συνέλευση Ίσης Εκπροσώπησης.

>Τροποποιημένο κείμενο>

Το Προεδρείο καταρτίζει το σχέδιο ημερήσιας διάταξης της συνόδου. Οι Συμπρόεδροι υποβάλλουν το σχέδιο αυτό προς έγκριση στη Συνέλευση Ίσης Εκπροσώπησης. Το σχέδιο ημερήσιας διάταξης κάθε συνόδου περιλαμβάνει δύο κατηγορίες θεμάτων:

1. Τα επείγοντα ζητήματα που αφορούν την κατάσταση σε διάφορες χώρες ή περιοχές.

2. Τα ζητήματα και θέματα που αφορούν την αναπτυξιακή συνεργασία μεταξύ των χωρών της ΕΕ και των χωρών ΑΚΕ βάσει της Σύμβασης της Λομέ.

Τα ζητήματα και θέματα που περιέχονται στον κατάλογο αυτό συζητούνται και τίθενται σε ψηφοφορία.

Άρθρο 7.2 (νέo)

>Τροποποιημένο κείμενο>

2. Μία επιτροπή συντονιστών μπορεί να προτείνει στο Προεδρείο κατάλογο επειγόντων θεμάτων σχετικά με την κατάσταση σε διάφορες χώρες ή περιοχές προς εγγραφή στην ημερήσια διάταξη σύμφωνα με το άρθρο 7.1.

Άρθρο 17

Ψηφίσματα της Συνέλευσης

>Αρχικό κείμενο>

1. Ένας εκπρόσωπος χώρας ΑΚΕ, μία πολιτική ομάδα ή δέκα μέλη μπορούν να υποβάλουν πρόταση ψηφίσματος. Οι προτάσεις ψηφίσματος πρέπει να αφορούν τη Σύμβαση ή το πεδίο εφαρμογής της. Οι προτάσεις ψηφίσματος κατατίθενται μία εβδομάδα πριν από την έναρξη της συνόδου κατά την οποία θα εξετασθούν και ψηφισθούν.

>Τροποποιημένο κείμενο>

1. Ένας εκπρόσωπος χώρας ΑΚΕ, μία πολιτική ομάδα ή δέκα μέλη μπορούν να υποβάλουν πρόταση ψηφίσματος. Οι προτάσεις ψηφίσματος πρέπει να αφορούν τη Σύμβαση ή το πεδίο εφαρμογής της. Ωστόσο οι προτάσεις ψηφισμάτων πρέπει να περιορίζονται στα θέματα που έχουν εγγραφεί στην ημερήσια διάταξη προς συζήτηση σύμφωνα με το άρθρο 7. Οι προτάσεις ψηφίσματος δεν μπορούν να υπερβαίνουν τις δύο σελίδες και κατατίθενται μία εβδομάδα πριν από την έναρξη της συνόδου κατά την οποία θα εξετασθούν και ψηφισθούν.

Άρθρο 17, παράγραφος 3

>Αρχικό κείμενο>

3. Μία επιτροπή συντονιστών προτείνει στο Προεδρείο τα θέματα των προτάσεων ψηφίσματος που θα εξεταστούν και θα τεθούν σε ψηφοφορία. Αντίθετα με τα ψηφίσματα που υποβάλλονται από το Γενικό Εισηγητή, τους συνεισηγητές ή τις ομάδες εργασίας, τα ψηφίσματα αυτά δεν πρέπει να αναφέρονται σε περισσότερα από επτά θέματα.

>Τροποποιημένο κείμενο>

Διαγράφεται

Άρθρο 17, παράγραφος 4

>Αρχικό κείμενο>

4. Το Προεδρείο εξετάζει τις προτάσεις ψηφίσματος και καταρτίζει κατάλογο θεμάτων για τη συγκέντρωση καθ' ομάδες των σχετικών προτάσεων ψηφίσματος. Συνολικά τα θέματα αυτά δεν μπορούν να είναι περισσότερα από επτά.

>Τροποποιημένο κείμενο>

4. Το Προεδρείο εξετάζει τις προτάσεις ψηφίσματος και καταρτίζει κατάλογο θεμάτων για τη συγκέντρωση καθ' ομάδες των σχετικών προτάσεων ψηφίσματος.

Άρθρο 20, νέα παράγραφος πριν από την υπάρχουσα πρώτη παράγραφο

Ερωτήσεις με αίτηση προφορικής απάντησης

>Τροποποιημένο κείμενο>

Σε εκάστη σύνοδο διεξάγεται ώρα των ερωτήσεων προς το Συμβούλιο και την Επιτροπή σε χρόνο τον οποίov ορίζει κατόπιν αποφάσεώς του το Προεδρείο για να εξασφαλισθεί η ανωτάτου επιπέδου παρουσία αμφοτέρων των θεσμικών οργάνων.

Άρθρο 20, παράγραφος 1

>Αρχικό κείμενο>

1. Ένας εκπρόσωπος χώρας ΑΚΕ, μια πολιτική ομάδα ή πέντε μέλη μπορούν να υποβάλουν ερωτήσεις με αίτηση προφορικής απάντησης στο Συμβούλιο ή την Επιτροπή.

>Τροποποιημένο κείμενο>

1. Έκαστο μέλος της Συνελέυσεως μπορεί να υποβάλει μια ερώτηση με αίτηση προφορικής απάντησης στο Συμβούλιο και μία στην Επιτροπή.

Άρθρο 20, παράγραφος 4

>Αρχικό κείμενο>

4. Οι Συμπρόεδροι της Συνέλευσης αποφαίνονται επί του παραδεκτού των προφορικών ερωτήσεων. Αυτό γίνεται με βάση τη σφαίρα δραστηριοτήτων και τους όρους της Σύμβασης. Οι ερωτήσεις που κρίνονται παραδεκτές διαβιβάζονται στο Συμβούλιο ή την Επιτροπή.

>Τροποποιημένο κείμενο>

4. Οι Συμπρόεδροι της Συνέλευσης αποφαίνονται επί του παραδεκτού των προφορικών ερωτήσεων. Αυτό γίνεται με βάση τη σφαίρα δραστηριοτήτων και τους όρους της Σύμβασης. Ερωτήσεις που σχετίζονται με θέματα που ήδη εγγράφονται στην ημερήσια διάταξη προς συζήτηση κρίνονται μη παραδεκτές. Οι ερωτήσεις που κρίνονται παραδεκτές διαβιβάζονται στο Συμβούλιο ή την Επιτροπή. Οι Συμπρόεδροι αποφασίζουν τη σειρά με την οποίαν εξετάζονται οι προφορικές ερωτήσεις. Η απόφασή τους κοινοποιείται πάραυτα στον συντάκτη.

Άρθρο 20, παράγραφος 6

>Αρχικό κείμενο>

6. Η Συνέλευση προβλέπει για κάθε σύνοδο χρονικό διάστημα δύο ωρών το πολύ για την εξέταση των ερωτήσεων με αίτηση προφορικής απάντησης.

>Τροποποιημένο κείμενο>

6. Η Συνέλευση προβλέπει για κάθε σύνοδο χρονικό διάστημα δύο ωρών το πολύ για την εξέταση των ερωτήσεων με αίτηση προφορικής απάντησης. Ερωτήσεις που μένουν αναπάντητες λόγω ελλείψεως χρόνου λαμβάνουν απάντηση γραπτώς, εκτός εάν ο συντάκτης αποσύρει την ερώτησή του.

Άρθρο 20, παράγραφος 6α (νέα)

>Τροποποιημένο κείμενο>

6α. Μία ερώτηση μπορεί να λάβει απάντηση μόνον εάν ο συντάκτης της είναι παρών ή έχει γνωστοποιήσει γραπτώς προ της ενάρξεως της ώρας των ερωτήσεων στους Συμπροέδρους το όνομα του αναπληρωτή του.

Άρθρο 20, παράγραφος 6β (νέα)

>Τροποποιημένο κείμενο>

6β. Εάν δεν παρίσταται ούτε ο συντάκτης ούτε ο αναπληρωτής του, η ερώτηση λαμβάνει απάντηση γραπτώς.

Άρθρο 25

Αποστολές προς συγκέντρωση πληροφοριών

>Αρχικό κείμενο>

Το Προεδρείο μπορεί να αποφασίζει την ανάληψη αποστολών προς συγκέντρωση πληροφοριών σε χώρες ΑΚΕ ή της ΕΕ ή σε διεθνείς οργανισμούς, με την επιφύλαξη δημοσιονομικών περιορισμών.

>Τροποποιημένο κείμενο>

Το Προεδρείο μπορεί να αποφασίζει την ανάληψη αποστολών προς συγκέντρωση πληροφοριών σε χώρες ΑΚΕ ή της ΕΕ ή σε διεθνείς οργανισμούς, με την επιφύλαξη δημοσιονομικών περιορισμών. Το Προεδρείο ή η Συνέλευση Ίσης Εκπροσώπησης δύνανται να αποφασίζουν και την αποστολή αντιπροσωπειών για την παρατήρηση προεδρικών ή βουλευτικών εκλογών κατόπιν προσκλήσεως της ενδιαφερομένης χώρας, εφόσον δεν υπάρχουν ανησυχίες επί θεμάτων ασφαλείας. Επιπλέον, βάσει της αρχής της στενής συνεργασίας που θεσπίζει το άρθρο 28, το Προεδρείο δύναται να στείλει αντιπροσωπείες σε συνεδριάσεις της Οικονομικής και Κοινωνικής Επιτροπής και των κοινωνικών εταίρων - συμπεριλαμβανόμένων και συνεδριάσεων που διεξάγονται εκτός Βρυξελλών.

(1) Εγκρίθηκαν από την Συνέλευση Ίσης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).